ปลอดล้วง"กยอ."5พันล้าน
“ปลอดประสพ” งัดข้อ “วีรพงษ์” ดึงงบเงินกู้ลงทุนน้ำคืน 5,000 ล้านบาท
6 พ.ค. 2556

“ปลอดประสพ” งัดข้อ “วีรพงษ์” ดึงงบเงินกู้ลงทุนน้ำคืน 5,000 ล้านบาท
คณะกรรมการบริหารจัดการน้ำและอุทกภัย (กบอ.) ระบุว่า ขณะนี้นายปลอดประสพ สุรัสวดี รองนายกรัฐมนตรีและประธาน กบอ. ได้ต่อรองกับคณะกรรมการยุทธศาสตร์เพื่อการฟื้นฟูและสร้างอนาคตประเทศ (กยอ.) ที่มีนายวีรพงษ์ รามางกูร เป็นประธาน เพื่อขอดึงแผนงานลงทุนระบบบริหารจัดการน้ำภาคตะวันออกมาอยู่ภายใต้การดำเนินงานของ กบอ. พร้อมทั้งดึงงบที่รัฐบาลจัดสรรให้ กยอ. มาให้กับ กบอ. ใช้ดำเนินการโครงการนี้
“เดิม กยอ.มีแผนลงทุนระบบน้ำที่ภาคตะวันออก แต่นายปลอดประสพ บอกว่า หากเป็นการลงทุนเรื่องน้ำทุกเรื่องต้องเป็นอำนาจของ กบอ. นายปลอดประสพ จึงขอให้|กยอ.แบ่งงบในโครงการลงทุนระบบน้ำภาคตะวันออก 5,000 ล้านบาท มาให้ กบอ.ทำแทน” แหล่งข่าวเปิดเผย
แหล่งข่าวเปิดเผยว่า การประชุม กยอ. เมื่อวันที่ 29 เม.ย.ที่ผ่านมา กยอ.ได้พิจารณาอนุมัติโครงการที่หลายหน่วยงานขอใช้เงินในส่วนที่ กยอ.ได้รับจัดสรร แต่มีการเสนอโครงการลงทุนระบบน้ำภาคตะวันออกเข้าไปด้วย นายอำพน กิตติอำพน เลขาธิการคณะรัฐมนตรี (ครม.) และกรรมการ กบอ. บอกว่า หากเสนอโครงการเข้า ครม.คงถูกคัดค้านอย่างแน่นอน
ทั้งนี้ นายอำพน จึงเสนอให้แบ่งงบเงินกู้ของ กยอ.มาให้กับ กบอ. จำนวน 5,000 ล้านบาท จากทั้งหมด 1 หมื่นล้านบาท เพื่อไม่ให้นายปลอดประสพ คัดค้านแผนงานและโครงการลงทุนสร้างอนาคตของ กยอ. ในที่ประชุม ครม. เพราะหากมีการคัดค้านแผนงานและโครงการของ กยอ. และ ครม.ไม่อนุมัติโครงการ จะทำให้ กยอ.ไม่สามารถใช้เงินกู้ 3.5 แสนล้านบาท จาก พ.ร.ก.ได้ทันตามที่กฎหมายกำหนด โดยรัฐบาลได้จัดสรรเงินกู้ 3.4 แสนล้านบาทให้กับ กบอ.
นายปลอดประสพ กล่าวว่า ได้หารือกับ กยอ. ที่มีนายวีรพงษ์ เป็นประธาน เกี่ยวกับการลงทุนระบบน้ำภาคตะวันออก ซึ่งแม้ กยอ.มีแผนลงทุนโครงการนี้ แต่เนื่องจาก น.ส.ยิ่งลักษณ์ ชินวัตร นายกรัฐมนตรี มอบหมายให้ กบอ.ดูแลระบบบริหารจัดการน้ำในภาพรวมไม่ให้เกิดความซ้ำซ้อน หาก กยอ.เสนอใช้เงินกู้ทำโครงการนี้ ก็จะคัดค้านต่อใน ครม.แน่นอน